C 171/22

Grozītā vienotā dokumenta publikācija, ko pēc maznozīmīga grozījuma apstiprināšanas veic saskaņā ar Regulas (ES) Nr. 1151/2012 53. panta 2. punkta otro daļu

(2020/C 171/08)

Eiropas Komisija ir apstiprinājusi šo maznozīmīgo grozījumu saskaņā ar Komisijas Deleģētās regulas (ES) Nr. 664/2014 (1) 6. panta 2. punkta trešo daļu.

Ar šā maznozīmīgā grozījuma apstiprināšanas pieteikumu var iepazīties Komisijas datubāzē eAmbrosia.

VIENOTS DOKUMENTS

“PATATA DEL FUCINO”

ES Nr.: PGI-IT-01217-AM01 – 10.1.2020.

ACVN ()AĢIN (X)

1. Nosaukums vai nosaukumi

“Patata del Fucino”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Ar nosaukumu “Patata del Fucino” apzīmē ienākušos kartupeļu bumbuļus, kas pieder pie Solanacae dzimtas Solanum tuberosum sugas

un kas izaudzēti no to šķirņu sēklas kartupeļiem, kuras ierakstītas kopējā lauksaimniecības augu šķirņu katalogā.

Pēc izmēra (kalibra) bumbuļi nav mazāki par 35 mm un nav lielāki par 80 mm, bet to forma ir apaļa līdz apaļi ovāla, ovāla vai ovāli iegarena. Miziņa neatdalās no mīkstuma, tā masa stingra, uzspiežot uz mīkstuma, nepaliek iespiedumu, un tam ir šķirnei tipiska krāsa: balta līdz dažādas nokrāsas dzeltena. Ēdamā daļa aizņem ne mazāk par 95 %.

Ķīmiskais sastāvs (100 g ēdamās daļas):

sausna ≥ 14,

ciete ≥ 8 g,

kālijs ≥ 300 mg,

fosfors ≥ 35 mg.

“Patata del Fucino” novāc fizioloģiskajā pilngatavībā, sākot no jūlija beigām; to iepako vienādās partijās; produktu var uzglabāt līdz nākamā gada maijam, un tā īpašības saglabājas bez izmaiņām.

Kvalitātes pielaides.

Kartupeļiem, ko apzīmē ar aizsargāto nosaukumu un ko piedāvā tirdzniecībā izvēlētajos iepakojumos, jābūt ar šādām īpašībām:

a) bumbuļu izmēru viendabīgums – pēc izmēra bumbuļi nedrīkst būt mazāki par 35 mm un lielāki par 80 mm, turklāt katrā atsevišķā iepakojumā esošo bumbuļu izmēru starpība nedrīkst pārsniegt 30 mm;

b) bumbuļiem jābūt veseliem, stingriem, tīriem, nesaasnojušiem un bez bioloģiskas vai nebioloģiskas izcelsmes bojājumiem.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

–

3.4. Konkrēti ražošanas posmi, kas jāveic noteiktajā ģeogrāfiskajā apgabalā

“Patata del Fucino” kartupeļus jāstāda, jāaudzē un jānovāc noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Kartupeļi jāuzglabā kastēs (bins), novietojot tās vidē, kur temperatūra ir 4–10 °C, bet relatīvais gaisa mitrums – 88–95 %. Kartupeļus var turēt aukstumā arī ilgstoši, taču ne ilgāk par 9 mēnešiem. Uzglabājamos kartupeļus atļauts apstrādāt ar pretasnošanas līdzekļiem saskaņā ar to, kā paredzēts šajā jomā spēkā esošajos normatīvajos aktos.

Ar AĢIN “Patata del Fucino” apzīmēto produktu piedāvājot tirdzniecībā, jāizmanto šādu veidu iepakojumi –

— tīklmaisi, kuru ietilpība ir: no 2 kg līdz 20 kg,

— tīkliņi, kuru ietilpība ir: no 0,500 kg līdz 2,5 kg,

— iepakojumi: vertbag, quickbag, girsac un maisiņi, kuru ietilpība ir no 0,500 kg līdz 5 kg,

— kartona kārbas vai kastes, kuru ietilpība ir no 3 kg līdz 20 kg,

— pārtikai piemērotas paplātes, kuru ietilpība ir no 0,500 kg līdz 5 kg,

— grozi, kuru ietilpība ir no 0,500 kg līdz 5 kg.

Visu veidu iepakojumos esošajiem kartupeļiem jābūt tīriem (notīrītiem ar suku un/vai nomazgātiem), bet iepakojumiem, izņemot kartona kārbas vai kastes, jābūt aizzīmogotiem tā, lai, nepārplēšot iepakojumu, kartupeļus no tiem izņemt nevar.

3.6. Ar reģistrēto nosaukumu apzīmētā produkta marķēšanas īpašie noteikumi

Uz etiķetes, kas jāpiestiprina uz iepakojumiem, līdztekus Savienības simbolam un tiesību aktu prasībām atbilstošajai informācijai jābūt arī šādām norādēm:

— “Patata del Fucino”, kam seko akronīms IGP [AĢIN] vai vārdi Indicazione Geografica Protetta [aizsargāta ģeogrāfiskās izcelsmes norāde],

— individuālā ražotāja vārds [un uzvārds] un/vai ražotāju apvienības, un/vai iepakotāja nosaukums un adrese vai reģistrētā uzņēmējdarbības vieta,

— sākotnējais neto svars,

— šķirne,

— šāds produkta logotips:

Ir aizliegts pievienot jebkādu papildu apzīmējumu, kas nav skaidri paredzēts noteikumos.

4. Ģeogrāfiskā apgabala īsa definīcija

Audzēšanas apgabalu norobežo provinces nozīmes ceļš Circonfucense, un tajā ietilpst teritorijas daļas, kuras šķērso saimniecību pievedceļi un numurēti zemesgabali, kas pieder šādām L’Aquila provinces pašvaldībām: Avezzano, Celano, Cerchio, Aielli, Pescina, S. Benedetto dei Marsi, Ortucchio, Trasacco, Luco dei Marsi.

5. Saikne ar ģeogrāfisko apgabalu

“Patata del Fucino” audzē 700 m augstumā virs jūras līmeņa nosusinātā Fucino ezera dibenā, kurā augsne ielabota 1875. gadā.

Pēc apgabala reljefa morfoloģiskajām pazīmēm to var iedalīt trijos atšķirīgos apvidos: vēsturiskā ezera ieplaka, terašu apvidus 670–720 metru augstumā un sarežģītas morfoloģijas apvidus lielākā augstumā par abiem iepriekšminētajiem. Senā ezera baseina klātienes dēļ nogulumu uzkrāšanās noris straujāk par erozijas procesiem. Apgabala augsnes pēc mehāniskā sastāva ir smilšmāla un māla augsnes ar lielu kopējā un aktīvā kalcija īpatsvaru, jo nogulumieži, uz kuriem augsne veidojusies, ir kaļķaini. Augsnes reakcija (pH) ir vāji bāziska vai bāziska ar augstu organiskās vielas, kopējā slāpekļa, fosfora (augiem uzņemamā veidā) un apmaiņas kālija saturu. Pietiekamu organiskās vielas ienesi dod arī dāsnā mēslošana, ko lauksaimnieki veic sistemātiski. Augsnes sastāvs ļauj nodrošināt labu drenāžu un bumbuļu normālu attīstību – tie izaug vienādi un regulāri. Šim kalnu grēdu apjoztajam apgabalam raksturīga īpatnība ir tā, ka faktiski nav jūtama austrumpusē esošās jūras ietekme, līdz kuras krastam ir nedaudz mazāk par 80 kilometriem. Gluži pretēji, tur valda tipiski kontinentāls klimats ar samērā aukstām un lietainām ziemām, bet vasaras apgabalā ir ļoti siltas, un bieži vien tur iestājas tveice. Ražas veidošanās laikā diennakts temperatūras svārstības (dienā ≈ 30 °C, naktī 10–15 °C) labvēlīgi ietekmē kartupeļu augšanas sparu. Augsnēm ir laba ūdensietilpība, turklāt kapilārā porainība paceļ līdz virskārtai pietiekamu ūdens daudzumu no gruntsūdeņiem; šie faktori apvienojumā ar biežajām rīta rasām nodrošina kultūrai pietiekamus ūdens resursus. Papildinot apgabala klimatisko faktoru sarakstu, jāmin arī nokrišņi, sniegs un raksturīgā rasa, kas augsni sasniedz bieži vien sīku lāsīšu veidā. Apgabalā ir samērā blīvs hidroloģiskais tīkls: dabiskās straumes un upes, kas tek no līdzenumam apkārt esošajiem kalniem, kā arī ģeometriski veidots kanālu tīkls, kas izbūvēts, veicot meliorācijas darbus, kad agrārās reformas laikā (1950. g.) sāka ierīkot “Ente Fucino”, kam bija divēji mērķi: zemes nosusināšana un vienlaikus arī ūdens pievadīšana irigācijas iekārtām kultūraugu apūdeņošanai, tādējādi ļaujot ražotājiem optimizēt audzēšanas apstākļus.

“Patata del Fucino” no citos apgabalos audzētiem kartupeļiem atšķiras ar specifiskām mīkstuma kvalitātes īpašībām, un tāpēc tie ir piemēroti gan ģimenes patēriņam, gan rūpnieciskām vajadzībām. “Patata del Fucino” kartupeļiem ir stingrs mīkstums, uzspiežot uz tā, nepaliek iespiedumu, un miziņa neatdalās no mīkstuma. Kartupeļus tvaicējot, mīkstums kļūst smalkgraudains, bet nemelnē (nav after cooking blackening). Turklāt sevišķi iecienīta šo kartupeļu īpašība ir tā, ka mīkstums pēc cepšanas sabrūnē vien nedaudz. Saskaņā ar pieredzējušu degustētāju žūriju, kas pēc panel test metodes veica “Patata del Fucino” paraugu pārbaudes, produktam piemīt garšas īpašības, ko var saukt par patiesu “labsajūtu radošu garšu” vai ļoti izteiktu “kartupeļu garšu”, kurā gandrīz nemaz nav samanāma nepatīkama pēcgarša (kas atgādina metālu, zāli utt.). Šīs organoleptiskās īpašības kartupeļiem nezūd arī pēc vairāku mēnešu ilgas uzglabāšanas.

Ģeogrāfiskajā audzēšanas apgabalā “Patata del Fucino” augšanas un ražas veidošanās periods iesniedzas gandrīz visos gadalaikos: sākot ar sēšanu pavasarī, augšanu un ienākšanos vasarā un beidzot ar novākšanu vienīgi fizioloģiskajā pilngatavībā vasaras nogalē vai rudenī – tādējādi šī kultūra saņem dažādu gadalaiku laikapstākļu labvēlīgo ietekmi. “Patata del Fucino” kvalitāte ir saistīta ar audzēšanas apstākļiem, kādi sastopami vidē, kas reiz bija ezera dibens. Vietējās zemes specifiskums ļauj audzēt kartupeļus gluži dabiskā veidā, tādējādi piešķirot produktam tipiskās organoleptiskās īpašības. Zemesgabalā ir vieglas, svaigas, lielākoties smilšmāla augsnes, kas ir ļoti auglīgas un dabiski piesātinātas ar barības vielām, kurās ietilpst makroelementi un mikroelementi, bagātas ar organisko vielu un tātad arī humusu, kas veidojušies, gadsimtu gaitā uzkrājoties organiskajai vielai un no tās veidojoties nogulumiem; šie faktori nodrošina to, ka kartupeļi augšanas un novākšanas laikā nebojājas un/vai to virsa neplaisā, bet izaug regulārās formās un veido miziņu, kas cieši turas pie mīkstuma. Aprakstītie augsnes un klimatiskie apstākļi (augsnes sastāvs, liela kapilārā ūdens pacelšanās spēja, temperatūra, irigācijai vajadzīgais ūdens) dara Fucino par kartupeļu kultūrai sevišķi piemērotu apgabalu. Šajā apgabalā vietējie lauksaimnieki, pateicoties savai lielajai pieredzei audzēšanā, uzmanībai, kādu tie velta pastāvīgai agrotehnisko paņēmienu uzlabošanai, priekšroku dodot tādiem, kas ir ekoloģiski dzīvotspējīgi, kā arī audzēšanas vides aizsardzībai, gūst panākumus un izaudzē tādu augstas kvalitātes kartupeļu ražas, kurus valsts tirgū vienmēr labi pazīst un augstu vērtē.

Kopš 2002. gada daudzi apvienotie Fucino ražotāji audzē kartupeļus pēc “integrētās ražošanas” sertifikācijas shēmas un saskaņā ar specifikāciju, kas attiecas uz produktu, kurš skaidri norādīts kā “Patata del Fucino”;

tas liecina par to, ka nosaukumu izmanto arī ražošanas un tirdzniecības valodā.

Publicēti raksti tādos nozares žurnālos kā “L’informatore Agrario”, kurā minēts nosaukums “Patata del Fucino”, kur Fucino ir gan kā kartupeļu audzēšanai sevišķi piemērots apgabals, gan apdzīvota vieta, kurā veic kartupeļu šķirņu izmēģinājumus:

— “Le varietà di patata coltivate in Italia e la loro destinazione d’uso” (2002. g. 2. numura 61. lpp.),

— “Ecco perchè in Italia non si produce patata da seme” (2008. g. 46. numura 34.–36. lpp.),

— “Produzione di patata da seme: contributo per la valorizzazione dell’agricoltura montana” (1997. g. 18. numura 27.–29. lpp.),

— “Sperimentazione varietale 1998 su patata comune nel centro e nel nord” (1998. g. 48. numura 39.–46. lpp.). Gadu gaitā vietēji uzņēmēji rīkojuši daudzus pasākumus “Patata del Fucino” veicināšanai un popularizēšanai, arī šādus:

— kopš 1971. gada – “Sagra della Patata” [“Kartupeļu svētki”], ko organizē Fucino, konkrētāk, Avezzano pašvaldībā,

— 2008. gadā, ko FAO [ANO Pārtikas un lauksaimniecības organizācija] izsludināja par starptautisko kartupeļu gadu, “Patata del Fucino” audzētāji saistībā ar sadarbības projektu “Progetto Albania” sniedza tehnisku palīdzību un piegādāja lauksaimniecības aprīkojumu Albānijas Zadrima,

— 2001. gadā pa Itālijas televīzijas 5. kanālu [Canale 5] tika pārraidīta produktam “Patata del Fucino” veltīta televīzijas pārraide ar nosaukumu “Il Gusto”,

— 1993. gadā Itālijas RAI pārraidē “Linea Verde” ar produkta “Patata del Fucino” reputāciju tika iepazīstināti skatītāji visas valsts mērogā.

Atsauce uz specifikācijas publikāciju

(šīs regulas 6. panta 1. punkta otrā daļa)

Produkta specifikācijas konsolidētā redakcija ir pieejama šajā tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības, pārtikas un mežsaimniecības politikas ministrijas mājaslapu (www.politicheagricole.it), noklikšķinot uz “Qualità” (ekrāna augšdaļas labajā pusē), tad uz “Prodotti DOP IGP STG” (ekrāna kreisajā malā) un, visbeidzot, uz “Disciplinari di Produzione all’esame dell’UE”.

(1) OV L 179, 19.6.2014., 17. lpp.